П Р О Т О К О Л   № 7

от заседанието на КОМИСИЯ ПО
АНАЛИЗ И ОТЧИТАНЕ СТЕПЕНТА НА НАТОВАРЕНОСТ
НА ОРГАНИТЕ НА СЪДЕБНАТА ВЛАСТ,
проведено на 30.10.2012 г.

Днес, 30.10.2012 г. /вторник/ от 14:30 ч. се проведе заседание на Комисията по анализ и отчитане степента на натовареност на органите на съдебната власт /КАОСНОСВ/ при ВСС, в състав: 

ПРЕДСЕДАТЕЛ:
ЗАМ.-ПРЕДСЕДАТЕЛ:
и ЧЛЕНОВЕ:	Калин Калпакчиев
Елка Атанасова - отсъства
Галина Карагьозова
Камен Ситнилски - отсъства
Румен Боев
Юлиана Колева
Румен Георгиев
Камен Иванов - отсъства
Мария Кузманова
Милка Итова	

На заседанието присъства и експертният сътрудник към комисията Красимира Василева – н-к отдел „ЮОДКВСС” в дирекция „Правна”.

По точка 1 от Дневния ред присъстват членовете на Комисията от предходния състав на ВСС: Цветанка Табанджова, Вельо Велев, Георги Шопов, Костадинка Наумова, Кирил Гогев.

По точка 2 от Дневния ред присъстват представителите на Министерството на правосъдието: Виолета Обретенова, Даниела Белчина и Атанас Славов – държавни експерти в съвет по законодателство в Министерството на правосъдието.

1. ОТНОСНО: Среща с членовете на Комисията от предходния състав на ВСС

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
1.1. Приема за полезна проведената дискусия и изразява желание в бъдещата си работа да взаимодейства с членовете от предходния състав на комисията, с оглед получаване на мнения и становища по конкретно разработени методики или технологии за определяне на показатели за степента на натовареност в органите на съдебната власт.

2. ОТНОСНО: Среща с представители на Министерство на правосъдието и запознаване с проекта на ЗИД на ЗСВ в частта му, отнасяща се до въпросите, свързани с натовареността в органите на съдебната власт..
Приложение: Проект на ЗИД на ЗСВ.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
2.1.  След проведената дискусия съгласува без забележки така представения проект на ЗИД на ЗСВ с изключение на следното:
- в текста на ал. 2 в чл. 30б да бъде дадена друга редакция на термина "родова и местна подсъдност" с оглед на това, че съществуват и други видове подсъдност;
- в текста на ал. 7 в чл. 30б предлага двете изречения да бъдат обединени и той да придобие следния вид: "При констатирана индивидуална степен на натовареност, значително превишаваща разумната норма на съдия, прокурор и следовател, административният ръководител може да извърши преразпределение на делата и/или преписките му при спазване принципа на случайния подбор.".
2.2. Обръща внимание на представителите на Министерството на правосъдието, че същото вече е било сезирано от Висшия съдебен съвет относно необходимостта от допълнение на ЗСВ, с което да бъде предвидена възможност за работодателя да прекратява трудовия договор на съдебния служител при придобиване право на пенсия за осигурителен стаж и възраст. По отношение на магистратите тази уредба съществува в специалния закон, но не и по отношение на съдебните служители, поради което субсидиарно се прилага Кодексът на труда.
2.3. Настоящото решение да се изпрати на Министерство на правосъдието.

3. ОТНОСНО: Запознаване, обсъждане и приемане на направените предложения от членовете на комисията относно годишния план за дейността й.
Приложение: Предложения за годишен план.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
3.1. Отлага точката, като точка 1 за следващото заседание на комисията, което ще се проведе на 06.11.2012 г.
3.2. Дава възможност на членовете на комисията до следващото заседание да се запознаят с постъпилите до този момент предложения, както и да представят свои предложения, ако имат такива.

4. ОТНОСНО: Сформиране на Работна група към комисията за изготвяне на средносрочна стратегия за човешките ресурси в съдебната система и обсъждане на предложения относно нейния състав.
Приложение: Извлечение от Графика на неотложните мерки и действия.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
4.1. Създава Работна група за изготвяне на средносрочна стратегия за човешките ресурси към КАОСНОСВ.
4.2. Възлага на експертния сътрудник Красимира Василева за следващото заседание да изготви окончателния поименен списък на членовете на Работната група съобразно проведената дискусия.

5. ОТНОСНО: Доклад относно предоставяне на информация на комисия „Международна дейност” и в изпълнение на т. 2 от решение на Комисията по протокол № 6/23.10.2012 г.
Приложение: Извлечение от решение на Комисия „Международна дейност” по протокол № 31/17.10.2012 г., писмо с вх. № 04-00-119/15.10.2012 г. от Министерството на правосъдието и доклад от Красимира Василева – експертен сътрудник на комисията.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
5.1. УВЕДОМЯВА Комисия „Международна дейност” към ВСС за следното:

В изпълнение на чл. 30., т. 13 от Закона за съдебната власт в Администрацията на Висшия съдебен съвет се изисква и обобщава на всеки шест месеца информация от съдилищата, Прокуратурата и от Националната следствена служба за тяхната дейност.
Висшият съдебен съвет е утвърдил подробни статистически отчетни форми за съдилищата, съгласно промените на ГПК и НПК, които са публикувани на интернет страницата на Висшия съдебен съвет и са постоянно на разположение за ползване от съдилищата.
Със свое решение през 2009 г. Висшият съдебен съвет създава работна група, със задача да определи показателите за натовареността на магистратите в отделните нива и звена на съдебната власт. Работната група събра и анализира документация и статистически данни за кадровото обезпечение и натовареността на съдилищата, прокуратурите и следствените отдели в страната. От извършената проверка и анализ на статистическите отчети за периода 2006--2009 г. на върховните, апелативните, окръжните, административните, военните и районни съдилища и Прокуратурата на Република България се наложи изводът, че е налице голяма разлика в броя на решаваните дела и преписки от различните магистрати.
С решение на ВСС от 27 ноември 2009 г. бе приета и Единна система за оценка на натовареността на магистрати и съдебни служители, изготвена в изпълнение на проект „Компетентни и мотивирани магистрати и съдебни служители”, финансиран от Оперативна програма „Административен капацитет”.
През 2010 г. бе създадена като временна Комисията за определяне на качествени показатели за натовареност на магистратите /Комисията/, която бе утвърдена като постоянна през ноември 2011 г. и преименувана на Комисия по анализ и отчитане степента на натовареност на органите на съдебната власт.
През юни 2011 г. Комисията одобри проект на Методология за периодично отчитане и управление на натовареността на органите на съдебната власт и я изпрати до тях за експертни становища по проекта. Получените становища бяха обобщени от експертите към Комисията, обсъдени и приети на нейно заседание от 16 юни 2011 г., на което бяха приети и критерии за отчитане степента на натовареност на органите на съдебната власт, както следва:
- натовареност по постъпления дела;
- обща натовареност на съответния район;
- натовареност на съответния съдебен орган;
- натовареност на съответния магистрат;
- съпоставимост между последните две;
- натовареност по брой свършени дела.
В следващите месеци, в непрекъснато взаимодействие с работната група, Комисията и нейните експерти подготвиха проект на Правила за отчитане степента на натовареност на органите на съдебната власт и индивидуалната натовареност на магистратите, който с решение от 09.11.2011 г. бе изпратен на експертите от работната група с молба да изразят становище по заложените критерии и показатели. Проектът на правилата бе изпратен и на всички административни ръководители на апелативните, административните, окръжните, военните и районни съдилища и съответните прокуратури за обсъждане и изразяване на становище.
В определения срок на ВСС постъпиха становища от органите на съдебната власт от цялата страна, подробно изброени в съобщение на Комисията, поместено на страницата на ВСС.
Комисията по анализ и отчитане степента на натовареност на органите на съдебната власт обсъди и обобщи всички получени становища, които бяха предварително предоставени за запознаване и впоследствие за обсъждане на заседание на Комисията. На него бяха поканени да участват всички членове на работната група от експерти, определени за подпомагане работата на Комисията в изработването на Правила за отчитане степента на натовареност на органите на съдебната власт.
Решението, което бе взето, формулира и очертава бъдещите действия в посока решаване проблемите с натовареността, а именно – да се отчита степента на натовареност в отделните звена на органите на съдебната власт по нива. Съставът на създадената работна група бе разширен за работа по нива – районно, окръжно, апелативно, административни съдилища, прокуратура и следствие. Комисията възложи на работната група да подготви рамката на проект за правила за отчитане натовареността на съответните органи на съдебната власт по нива и ги представи за обсъждане на заседание на Комисията.
С конституирането на новия състав на ВСС през октомври 2012 г. бе изменен Правилникът за организацията на дейността на ВСС и неговата администрация. В него се предвиди съставът на комисията да се увеличи на 10 души. Приети са вътрешни правила за работа на комисията, съгласно които тя ще заседава всяка седмица. В изпълнение на Графика на неотложните мерки и действия за правителството и органите на съдебната власт за изпълнение на показателите за напредък в областта на съдебната реформа, борбата с корупцията и организираната престъпност за периода юли 2012 – декември 2013 г., дневният ред на комисията ще се публикува на интернет страницата на ВСС.
Решаването на проблемите, свързани с неравномерната натовареност на органите на съдебната власт са сред приоритетните направления, по които новият състав на ВСС, и в частност ресорната комисия, ще работят. За тази цел, освен по неотложните мерки, заложени в Графика, Комисията по анализ и отчитане степента на натовареност на органите на съдебната власт на ВСС е в процес на изготвяне на годишен план за нейната дейност. Предвижда се в него да залегне сформиране на работна група с участието на магистрати, външни консултанти, ІТ специалисти и статистици, които да анализират и разработят правила за отчитане на натовареността. При осъществяване на тази цел ще се изследват и постигнатите до този момент резултати на комисията в досегашния й състав, както и постигнатите резултати по международните проекти, в които е участвал ВСС. Всички дейности се предвижда да се осъществяват при условията на пълна публичност и прозрачност, като гарант за тях ще послужи широката обществена дискусия, в която ще бъдат привлечени както представители на неправителствения сектор и професионалните организации, така и на средствата за масово осведомяване.
5.2. ИЗПРАЩА решението по т. 1 на комисия „Международна дейност” на ВСС.

6. ОТНОСНО: Приемане на Вътрешни правила за организацията на дейността на Комисията по анализ и отчитане степента на натовареност на органите на съдебната власт.
Приложение: Вътрешни правила за организацията на дейността на Комисията по анализ и отчитане степента на натовареност на органите на съдебната власт.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
6.1. ПРИЕМА Вътрешните правила за организацията на дейността на Комисията по анализ и отчитане степента на натовареност на органите на съдебната власт.

ДОПЪЛНИТЕЛНИ ТОЧКИ

1. ОТНОСНО: Указания за разработване на проекти по Оперативна програма „Административен капацитет” от Министерство на финансите, Дирекция „ОПАК”
Приложение: Извлечение от протокол № 32/24.10.2012 г. на Комисия „Международна дейност” с писмо вх. № 04-14-068/10.10.2012 г. от Министерство на финансите, Дирекция „ОПАК”.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
1.1. Приема за сведение указанията за разработване на проекти по Оперативна програма „Административен капацитет” от Дирекция „ОПАК” при Министерството на финансите.

2. ОТНОСНО: Писмо от г-н Методи Лалов - и.ф. административен ръководител на Софийски районен съд, във връзка с проблеми в работата на съда, породени от недостига на човешки и материални ресурси за обезпечаване на качественото и в срок движение и решаване на значително увеличения брой дела.
Приложение: Писмо вх. № 11-07-1448/29.10.2012 г.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :
2.1. Приема за сведение писмото от г-н Методи Лалов, и. ф. административен ръководител на Софийски районен съд.
2.2. Комисията се запознава с изложените в писмото цифри и с оглед бъдещата й дейност при изготвяне на анализ за статистическите данни за натовареността същите ще останат предмет на бъдещо разглеждане и обсъждане.
2.3. Да се изпрати настоящото решение на КПА и на КСА.

ПРЕДСЕДАТЕЛ
НА КОМИСИЯТА:              / п /
КАЛИН КАЛПАКЧИЕВ